b'\n_START_ARTICLE_\nJes Holts\xc3\xb8\n_START_SECTION_\nKarriere\n_START_PARAGRAPH_\nJes Holts\xc3\xb8 spillede med i langt de fleste af filmene med Olsen-banden, hvor han i rollen som B\xc3\xb8rge var en vigtig figur medvirkende til mange af bandens kup. Endvidere medvirkede han op gennem 1970\'erne i serien Huset p\xc3\xa5 Christianshavn samt i filmen Ballade p\xc3\xa5 Christianshavn fra 1971 som flyttemand Olsens s\xc3\xb8n William. Herudover har han ogs\xc3\xa5 haft en enkelt rolle i filmen Stine og drengene fra 1969._NEWLINE_Udover at v\xc3\xa6re skuespiller var han ogs\xc3\xa5 rekvisit\xc3\xb8r i Olsen-banden ser r\xc3\xb8dt._NEWLINE_I 2009 deltog han som sanger i tv-programmet Talent 2009 akkompagneret af Morten Wittrock og Ray Weaver, hvor han fremf\xc3\xb8rte sangene "She Is My Shelter", "What\'s This Road" og "Strong", og han ytrede i den forbindelse \xc3\xb8nske om at f\xc3\xa5 lov at synge noget mere og igen at blive brugt som skuespiller. Han kom videre til finalen og blev placeret som nummer fem._NEWLINE_Talentkonkurrencen form\xc3\xa5ede at s\xc3\xa6tte s\xc3\xa5 meget fokus p\xc3\xa5 Jes Holts\xc3\xb8, at han i for\xc3\xa5ret 2010 udkom med sit f\xc3\xb8rste selvbetitlede album, produceret af Morten Wittrock. Albummet fik 5 stjerner i BT og Berlingske Tidende samt 4 stjerner i Politiken og Ekstrabladet._NEWLINE_i 2012 udkom albummet Big Easy med tekst og musik af Morten Wittrock og Ray Weaver, produceret af Morten Wittrock. Albummet modtog 5 stjerner i Berlingske, og Jes Holts\xc3\xb8 fik prisen "\xc3\x85rets Danske Blues navn" 2012 og nominering til Danish Music Awards Folk 2012. Holts\xc3\xb8 og Wittrock blev i 2013 nomineret til en Danish Music Awards for \xc3\x85rets Danske Bluesudgivelse.'